CELEX: 32016R0263
Language: et
Date: 2016-02-25 00:00:00
Title: Komisjoni määrus (EL) 2016/263, 25. veebruar 2016, millega muudetakse Euroopa Parlamendi ja nõukogu määruse (EÜ) nr 1333/2008 II lisas toidugrupi 12.3 pealkirja „Äädikad” (EMPs kohaldatav tekst)

26.2.2016   
            
            
               ET
            
            
               Euroopa Liidu Teataja
            
            
               L 50/25
            
         KOMISJONI MÄÄRUS (EL) 2016/263,
   25. veebruar 2016,
   millega muudetakse Euroopa Parlamendi ja nõukogu määruse (EÜ) nr 1333/2008 II lisas toidugrupi 12.3 pealkirja „Äädikad”
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1333/2008 toidu lisaainete kohta, (1) eriti selle artikli 10 lõiget 3,
   ning arvestades järgmist:
   
               (1)
            
            
               Määruse (EÜ) nr 1333/2008 II lisas on sätestatud Euroopa Liidu loetelu toidus kasutada lubatud lisaainete ja kõnealuste lisaainete kasutustingimuste kohta.
            
         
               (2)
            
            
               Kõnealust loetelu võib komisjoni algatusel või pärast taotluse esitamist ajakohastada Euroopa Parlamendi ja nõukogu määruse (EÜ) nr 1331/2008 (2) artikli 3 lõikes 1 osutatud ühtse menetluse kohaselt.
            
         
               (3)
            
            
               Toidus kasutada lubatud lisaainete liidu loetelu koostamisel võeti aluseks Euroopa Parlamendi ja nõukogu direktiivide 94/35/EÜ, (3) 94/36/EÜ (4) ja 95/2/EÜ (5) kohaselt toidus kasutada lubatud toidu lisaained, mille vastavust määruse (EÜ) nr 1333/2008 artiklites 6, 7 ja 8 sätestatule oli samuti kontrollitud. Kõnealuses liidu loetelus on toidu lisaained loetletud toidugruppide alusel, millele neid võib lisada.
            
         
               (4)
            
            
               Kõnealuse liidu loetelu D osa toidugruppi 12 kuuluvad soolad, vürtsid, supid, kastmed, salatid ja valgutooted ning nende alagruppi 12.3 kuuluvad „Äädikad”. Kõnealuse liidu loetelu E osas on toidugrupi 12.3 „Äädikad” puhul sätestatud järgmised lubatud lisaained: I rühma kuuluvad lisaained karamellid (E 150a-d) ning vääveldioksiid ja sulfitid (E 220–228), mida võib kasutada ainult kääritamisega saadud äädikas.
            
         
               (5)
            
            
               Äädikhapet (mida kasutataks samuti toidu lisaainena E 260), mida on lahjendatud veega 4–30 mahuprotsendi ulatuses, võib kasutada toiduna või toidu koostisosana samal viisil kui taimset päritolu äädikaid.
            
         
               (6)
            
            
               Mõnes liikmesriigis on lubatud äädikaks nimetada üksnes taimede kääritamise teel saadud äädikaid. Mõnes teises liikmesriigis on aga lubatud äädikana turustada nii veega lahjendatud äädikhappest kui ka taimede kääritamise teel saadud äädikaid.
            
         
               (7)
            
            
               Liikmesriikide esindajatega toidu lisaainete riiklike ekspertide töörühmas toimunud arutelude tulemusena selgus, et veega lahjendatud äädikhape ja taimset päritolu äädikas on mõlemad tehnoloogiliselt vajalikud. Seega on asjakohane toidugrupi 12.3 pealkiri „Äädikad” läbi vaadata ja täpsustada, et toidugrupp hõlmab ka lahjendatud äädikhapet (lahjendatud veega 4–30 mahuprotsendi ulatuses), mida võib toiduks kasutada. Sellega tagatakse, et toidu lisaainete kasutamine toidus on läbipaistev ja õiguskindel.
            
         
               (8)
            
            
               Euroopa Toiduohutusameti (edaspidi „toiduohutusamet”) koostatud toidu tarbimise täielikus Euroopa andmebaasis (6) on esitatud teave Euroopa Liidus tarbitava toidu kohta. Kõnealuses statistikas on esitatud andmed taimset päritolu äädikate toiduks tarbimise kohta, toiduohutusamet võttis neid andmeid arvesse äädikatega kokkupuute hindamisel. Lahjendatud äädikhapet kasutatakse samamoodi nagu taimset päritolu äädikaid ja seetõttu ei eeldata, et toidugrupi 12.3 pealkirja kavandatud muudatus mõjutaks kokkupuudet lisaainetega, mida kõnealuse toidugrupi puhul lubatakse kasutada.
            
         
               (9)
            
            
               Vastavalt määruse (EÜ) nr 1331/2008 artikli 3 lõikele 2 peab komisjon määruse (EÜ) nr 1333/2008 II lisas sätestatud toidu lisaainete Euroopa Liidu loetelu ajakohastamiseks küsima toiduohutusameti arvamust, välja arvatud juhul, kui kõnealune ajakohastamine tõenäoliselt ei mõjuta inimeste tervist. Kuna lahjendatud äädikhappe lisamine toidu lisaainete Euroopa Liidu loetelu E ja D osas sätestatud toidugruppi 12.3 kujutab endast eespool nimetatud loetelu ajakohastamist, millel tõenäoliselt ei ole mõju inimeste tervisele, ei ole toiduohutusameti arvamust vaja küsida.
            
         
               (10)
            
            
               Seega tuleks määruse (EÜ) nr 1333/2008 II lisa vastavalt muuta.
            
         
               (11)
            
            
               Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 1333/2008 II lisa muudetakse vastavalt käesoleva määruse lisale.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 25. veebruar 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 354, 31.12.2008, lk 16.
   
      (2)  Euroopa Parlamendi ja nõukogu määrus (EÜ) nr 1331/2008, 16. detsember 2008, millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus (ELT L 354, 31.12.2008, lk 1).
   
      (3)  Euroopa Parlamendi ja nõukogu direktiiv 94/35/EÜ, 30. juuni 1994, toiduainetes kasutatavate magusainete kohta (EÜT L 237, 10.9.1994, lk 3).
   
      (4)  Euroopa Parlamendi ja nõukogu direktiiv 94/36/EÜ, 30. juuni 1994, toiduainetes kasutatavate värvainete kohta (EÜT L 237, 10.9.1994, lk 13).
   
      (5)  Euroopa Parlamendi ja nõukogu direktiiv 95/2/EÜ, 20. veebruar 1995, toiduainetes kasutatavate lisaainete (välja arvatud värv- ja magusainete) kohta (EÜT L 61, 18.3.1995, lk 1).
   
      (6)  http://www.efsa.europa.eu/en/datexfoodcdb/datexfooddb.htm
   
      LISA
      Määruse (EÜ) nr 1333/2008 II lisa D ja E osas asendatakse kanne toidugrupi E 12.3 kohta järgmisega:
      
         
                     „12.3
                  
                  
                     Äädikad ja lahjendatud äädikhape (lahjendatud veega 4–30 mahuprotsendi ulatuses)”